Document ID: 32009R0256

UREDBA KOMISIJE (ES) št. 256/2009
z dne 23. marca 2009
o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za azoksistrobin in fludioksonil v ali na nekaterih proizvodih
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 396/2005 Evropskega parlamenta in Sveta z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,
ob upoštevanju naslednjega:
(1)
V Prilogi II k Uredbi (ES) št. 396/2005 so navedene mejne vrednosti ostankov (MRL) za azoksistrobin, v Prilogi III pa za fludioksonil. V skladu s členom 6(1) navedene uredbe je bil vložen zahtevek za spremembo obstoječe MRL za azoksistrobin za uporabo na repi v okviru nove registracije v skladu z Direktivo Sveta 91/414/EGS z dne 15. julija 1991 o dajanju fitofarmacevtskih sredstev v promet (2). Vlagatelj je v skladu s členom 6(2) in (4) Uredbe (ES) št. 396/2005 vložil zahtevek za tolerančno mejno vrednost ostankov za fludioksonil v tretji državi (Združene države Amerike), v kateri pri registrirani uporabi navedenega fitofarmacevtskega sredstva vrednosti ostankov presegajo MRL za granatna jabolka, kakor je navedeno v Prilogi III k navedeni uredbi.
(2)
Oba zahtevka sta bila ocenjena v skladu s členom 8 navedene uredbe, Portugalska in Danska pa sta Komisiji posredovala svoji poročili o oceni.
(3)
Evropska agencija za varnost hrane, v nadaljnjem besedilu „Agencija“, je ocenila varnost predlaganih MRL, pri čemer je upoštevala informacije iz zahtevkov in poročili o oceni, ter predložila utemeljena mnenja. Ta mnenja je (v skladu s členom 10 Uredbe) posredovala Komisiji in državam članicam ter jih javno objavila (3).
(4)
Sklep utemeljenih mnenj Agencije je bil, da so po podatkih sodeč izpolnjene vse zahteve in da sta dve spremembi MRL, ki ju zahtevata vlagatelja, sprejemljivi glede varnosti potrošnikov na podlagi ocene izpostavljenosti potrošnikov za 27 posebnih evropskih potrošniških skupin. Agencija je upoštevala zadnje informacije o toksikoloških značilnosti snovi. Niti pri doživljenjski izpostavljenosti obema snovema prek živil, ki bi lahko vsebovala navedeni snovi, niti pri kratkotrajni izpostavljenosti zaradi visoke porabe repe ali granatnih jabolk ni bilo ugotovljeno tveganje, da je sprejemljiv dnevni vnos (ADI) ali akutni referenčni odmerek (ARfD) presežen.
(5)
Iz utemeljenega mnenja Agencije in ob upoštevanju dejavnikov, ki vplivajo na odločitev, je razvidno, da zahtevane spremembe MRL izpolnjujejo zahteve iz člena 14(2) Uredbe (ES) št. 396/2005.
(6)
Uredbo (ES) št. 396/2005/ES je zato treba ustrezno spremeniti.
(7)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa mu nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005/ES se spremenita v skladu s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 23. marca 2009

Labels: 1
17
20
0
3
6